Вакол герба мы бачым яшчэ некалькі выяў, якія таксама можна паспрабаваць разгадаць. Напрыклад, над гербам змешчаны так званы нашлемнік з трыма страусінымі пер’ямі, а вакол герба – мантыя. Гэта з’яўляецца сведчаннем высакароднага паходжання ўладальніка: ім быў князь. Гэтыя і іншыя падказкі дазваляюць нам вызначыць імя ўладальніка герба – ім быў Багдан Агінскі. Пра гэта ж нам кажуць чатыры літары, размешчаныя вакол выявы, – “B O P T”. Гэта абрэвіятура раскрывае нам імя ўладальніка на лацінскай мове – “Bogdanus Oginski Podkomorensis Trocensis”, што перакладаецца як Багдан Агінскі, падкаморы Троцкі.